《蚤春园桃盛开亲友携酒过赏得春字》
明代·区大相

柴门别是武陵津，金马初辞侍从臣。赖有小桃开野径，暂攀游骑驻芳尘。

临风乍发藏歌鸟，映水时翻见丽人。几度花前得共醉，那能不惜故园春。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。